SL Uradni list Evropske unije C 229/5

SMERNICE ZA PREGLED DRŽAVNIH POMOČI ZA RIBIŠTVO IN RIBOGOJSTVO

(2004/C 229/03)

1. PRAVNA PODLAGA IN PODROČJE UPORABE

1.1 Uporaba pravil glede državnih pomoči iz členov od 87 do 89 Pogodbe ES za proizvodnjo ribiških proizvodov in trgovanje z njimi je predvidena v členu 19(1) Uredbe Sveta (ES) št. 2792/1999 z dne 17. decembra 1999 o podrobnih pravilih in ureditvah glede strukturne pomoči Skupnosti za ribiški sektor (1) in v členu 32 Uredbe Sveta (ES) št. 104/2000 z dne 17. decembra 1999 o skupni ureditvi trga za ribiške proizvode in proizvode iz ribogojstva (2). Načelo nezdružljivosti državnih pomoči s skupnim trgom iz člena 87(1) Pogodbe je predmet odstopanj, predvidenih v členih 87(2) in (3). Komisija namerava v okviru teh smernic uveljaviti odstopanja v ribiškem sektorju.

1.2 Te smernice se uporabljajo za celoten ribiški sektor in zadevajo izkoriščanje živih vodnih virov in ribogojstva skupaj z načini proizvodnje, predelave in trženja končnih proizvodov, izvzemajoč rekreacijo in športni ribolov, ki nimata za cilj prodaje ribiških proizvodov. Nanašajo se na vse ukrepe, ki pomenijo pomoč v smislu člena 87(1) Pogodbe, vključno z ukrepi, ki povzročijo finančne prednosti v kakršni koli obliki, financirane posredno ali neposredno iz proračuna javnih organov (nacionalnih, regionalnih, provincialnih, departmajskih ali lokalnih) ali iz drugih državnih virov. Naslednji ukrepi npr. se pojmujejo kot pomoč: kapitalski transferji, posojila po znižani obrestni meri, subvencije obresti, nekateri državni deleži v kapitalu podjetij, pomoč, financirana s posebnimi prelevmani ali z davkom podobnimi dajatvami, odobrena pomoč v obliki državnih vrednostnih papirjev za bančna posojila, znižanje davkov in dajatev ali oprostitev le-teh, vključno s pospešeno amortizacijo in znižanjem socialnih prispevkov.

2. DOLŽNOST PRIGLASITVE DRŽAVNIH POMOČI IN IZJEME

Komisija opozarja države članice na dolžnost, da obveščajo Komisijo o svojih načrtih glede odobritve nove pomoči v skladu s členom 88(3) Pogodbe in členom 2 Uredbe Sveta ES št. 659/1999 z dne 22. marca 1999 o podrobnih pravilih za uporabo člena 93 Pogodbe ES (3).

Pod pogoji iz točk 2.1 in 2.2 pa so vendar nekateri ukrepi izvzeti iz zahteve po priglasitvi.

2.1 Kot je navedeno v členu 19(2) Uredbe 2792/1999, členi 87, 88 in 89 Pogodbe ne veljajo za obvezne finančne prispevke držav članic za ukrepe, sofinancirane s strani Skupnosti in predvidene v razvojnem načrtu iz člena 3(3) navedene uredbe in določene v členu 9(b) Uredbe Sveta (ES) št. 1260/1999 z dne 21. junija 1999 o splošnih določbah o strukturnih skladih (4) ali v členu 5 Uredbe Sveta (ES) št. 2370/2002 z dne 20. decembra 2002 o izrednem ukrepu Skupnosti za razrez ribiških plovil (5). Zato države članice Komisije ne obvestijo o takih prispevkih. Taki prispevki niso predmet sedanjih smernic. Toda po členu 19(3) Uredbe (ES) št. 2792/1999 se morajo ukrepi, ki predvidevajo javno financiranje s strani držav članic in ki presegajo določbe navedene Uredbe ali Uredbe (ES) št. 2370/2002 o obveznih finančnih prispevkih iz člena 19(2) Uredbe (ES) št. 2792/1999, priglasiti Komisiji kot državna pomoč. Za njih se uporabljajo te smernice. Za zmanjšanje upravnega bremena, ki je lahko posledica uporabe člena 19(3) Uredbe (ES) št. 2792/1999, in za lajšanje izplačil iz strukturnih skladov Skupnosti je v interesu držav članic, da jasno razlikujejo med obveznimi finančnimi prispevki, ki jih nameravajo odobriti za sofinanciranje ukrepov Skupnosti v okviru finančnega instrumenta za usmerjanje ribištva v skladu s členom 19(2) Uredbe (ES) št. 2792/1999, ki jih ni potrebno priglasiti, in državno pomočjo, katero je treba obvezno priglasiti.

2.2 Državam članicam ni treba priglasiti državnih pomoči v ribiškem sektorju, ki izpolnjujejo pogoje iz uredb o skupinskih izjemah, ki jih je sprejela Komisija po členu 1 Uredbe Sveta (ES) št. 994/1998 z dne 7. maja 1998 o uporabi členov 92 in 93 Pogodbe o ustanovitvi Evropske skupnosti za določene vrste horizontalne državne pomoči (6). Takšne pomoči vključujejo: — pomoč, ki izpolnjuje pogoje iz Uredbe Komisije (ES) št. 1595/2004 z dne 8. septembra 2004 o uporabi členov 87 in 88 Pogodbe ES za državne pomoči malim in srednje velikim podjetjem za proizvodnjo, predelavo in trženje ribiških proizvodov (7); — pomoč, ki izpolnjuje pogoje iz Uredbe Komisije (ES) št. 68/2001 z dne 12. januarja 2001 o uporabi členov 87 in 88 Pogodbe ES za pomoč za usposabljanje (8); — pomoč za raziskave, ki izpolnjuje pogoje iz Uredbe Komisije (ES) št. 70/2001 z dne 12. januarja 2001 o uporabi členov 87 in 88 Pogodbe ES za pomoč malim in srednje velikim podjetjem (9); — pomoč za zaposlovanje, ki izpolnjuje pogoje iz Uredbe Komisije (ES) št. 2204/2002 z dne 12. decembra 2002 o uporabi členov 87 in 88 Pogodbe ES za državne pomoči za zaposlovanje (10); — pomoč, ki izpolnjuje pogoje katere koli prihodnje uredbe, ki jo sprejme Komisija po členu 1 Uredbe (ES) št. 994/98 in katera velja za ribiški sektor.

2.3 Uredba Komisije (ES) št. 69/2001 z dne 12. januarja 2001 o uporabi člena 87 in 88 Pogodbe ES za pomoč de minimis (11) ne velja za ribištvo.

3. NAČELA

3.1 Enako kot v ostalih gospodarskih sektorjih Skupnosti tudi v ribiškem sektorju želi politika Skupnosti, ki se nanaša na državne pomoči, preprečiti izkrivljanje konkurence na notranjem trgu. Državna pomoč v ribiškem sektorju je upravičena le, če je v skladu s cilji konkurenčne politike in cilji skupne ribiške politike, kot so določeni s temi smernicami in zlasti z Uredbo Sveta (ES) št. 2371/2002 z dne 20. decembra 2002 o ohranjanju in trajnostnem izkoriščanju ribolovnih virov v okviru skupne ribiške politike (12) in z uredbami (ES) št. 2792/1999 in 104/2000.

3.2 Bistveno je zagotoviti doslednost in skladnost med politikami Skupnosti na področju nadzora državnih pomoči in uporabe strukturnih skladov v skupni ribiški politiki. V kolikor so ukrepi upravičeni do uporabe sredstev Skupnosti, so upravičeni do državne pomoči le, če zadostujejo kriterijem iz Uredbe (ES) št. 2792/1999. V nobenem primeru ne sme stopnja finančne udeležbe pri državni pomoči, izražena v odstotku upravičenih stroškov, presegati, v ekvivalentu subvencije, skupne stopnje državnih subvencij in subvencij Skupnosti, določenih v Prilogi IV k navedeni Uredbi. Komisija bo posamično ocenila kakršno koli pomoč za ukrepe, ki niso zajeti v teh smernicah ali Uredbi ES št. 1595/2004 o uporabi členov 87 in 88 Pogodbe ES za državno pomoč malim in srednje velikim podjetjem, ki so dejavna v proizvodnji, predelavi in trženju ribiških proizvodov, upoštevajoč določbe iz členov 87, 88 in 89 Pogodbe in skupne ribiške politike Skupnosti.

3.3 Bistveno je, da se nobena pomoč ne dodeli v okoliščinah, kjer se zakonodaja Skupnosti in zlasti pravila skupne kmetijske politike ne upoštevajo. Državna pomoč se torej lahko šteje za združljivo-, če zadevna država članica pred odobritvijo katere koli pomoči preveri, da so financirani ukrepi in njihovi učinki skladni z zakonodajo Skupnosti. Med odobritvenim postopkom države članice preverijo, ali upravičenci pomoči upoštevajo pravila skupne ribiške politike. Če se med odobritvenim postopkom ugotovi, da upravičenec ne izpolnjuje zahtev iz skupne ribiške politike, se mora podpora povrniti sorazmerno s stopnjo kršitve zakona.

3.4 Da se zagotovi potrebnost pomoči in da deluje kot spodbuda za razvoj določenih dejavnosti, nobena pomoč za dejavnosti ne bo šteta za združljivo s skupnim trgom, katere upravičenec bi jih izvajal že samo pod tržnimi pogoji. Za dejavnosti, ki jih upravičenec že izvaja, se ne odobri nobena pomoč.

3.5 Državne pomoči naj v svojem delovanju ne bodo zaščitne: služiti morajo spodbujanju racionalizacije in učinkovitosti proizvodnje ter trženja ribiških proizvodov. Vsaka taka pomoč mora doprinesti k trajnim izboljšavam, tako da se industrija lahko razvija izključno na podlagi zaslužkov od trženja.

3.6 Državne pomoči za izvoz ali trženje z ribiškimi proizvodi znotraj Skupnosti so nezdružljive s skupnim trgom.

3.7 Državne pomoči, ki so odobrene, ne da bi bila prejemniku postavljena obveznost v skladu s cilji skupne ribiške politike, in ki so namenjene izboljšanju pogojev podjetij in povečanju poslovne likvidnosti, ali so izračunane na količini, ki je proizvedena ali tržena, ceni proizvodov, proizvedenih enotah ali sredstvih proizvodnje, in ki imajo učinek zmanjšanja prejemnikovih stroškov proizvodnje ali izboljšanja dohodka prejemnika, so, kot operativne pomoči, nezdružljive s skupnim trgom. Komisija namerava to pravilo uveljaviti z vso resnostjo za vse operativne pomoči, vključno za pomoč v obliki olajšave davkov, zmanjšanja prispevkov za socialno varnost ali dajatev za brezposelnost.

3.8 Zaradi interesa po transparentnosti Komisija državne pomoči ne šteje za upravičeno, če zadevna država članica ne sporoči skupnega zneska in intenzivnosti pomoči za ukrepe. V skladu z ustaljeno prakso Komisije so mejne vrednosti običajno izražene v intenzivnosti pomoči v povezavi s skupino upravičenih stroškov kot pa v največjih zneskih pomoči. Toda upoštevajo se vsi faktorji, ki omogočajo oceno prave ugodnosti za prejemnika. Pri ocenjevanju shem državnih pomoči se za prejemnika upošteva kumulativni učinek vseh ukrepov, ki vključujejo element odobrenih subvencij s strani državnih oblasti po zakonodaji Skupnosti, nacionalni, regionalni ali lokalni zakonodaji, zlasti tistih ukrepov, ki se načrtujejo za spodbujanje regionalnega razvoja.

3.9 Smernice za nacionalno regionalno pomoč (13) ne veljajo za ta sektor. Komponente regionalne sheme pomoči, ki vključujejo ribiški sektor, se pregledajo na podlagi teh smernic.

3.10 Državna pomoč za kategorije ukrepov, ki jih pokriva Uredba (ES) št. 1595/2004 o uporabi členov 87 in 88 Pogodbe za določene državne pomoči MSP, ki so dejavna v proizvodnji, predelavi in trženju ribiških proizvodov, vendar je načrtovana za korist podjetjem, ki niso MSP, ali presega mejno vrednost iz člena 1(3) zadevne uredbe, se oceni na podlagi teh smernic in na podlagi meril, določenih za vsako kategorijo ukrepov iz členov od 4 do 13 zadevne uredbe.

4. POMOČ, KI SE LAHKO ŠTEJE ZA ZDRUŽLJIVO

4.1 Pomoč, ki spada v obseg določenih horizontalnih smernic

4.1.1 Državna pomoč za varstvo okolja se oceni v skladu s smernicami Skupnosti o državni pomoči za varstvo okolja (14). Poleg zahtev teh smernic se državna pomoč za varstvo okolja ne šteje za skladno, če zadeva kapaciteto plovila ali služi za povečanje učinkovitosti ribolovne opreme.

4.1.2 Državna pomoč za reševanje in prestrukturiranje podjetij v težavah se oceni v skladu s smernicami Skupnosti za državne pomoči reševanja in prestrukturiranja podjetij v težavah (15). Poleg zahtev teh smernic je državna pomoč za prestrukturiranje podjetij, katerih aktivnosti vključujejo ribolov na morju, odobrena le, ko je Komisiji predložen ustrezen načrt za zmanjšanje zmogljivosti flote s kapacitet, ki niso obvezne po zakonodaji Skupnosti.

4.2 Pomoč za stalni umik ribiških plovil s premestitvijo v tretje države

Pomoč za stalni umik ribiških plovil s premestitvijo v tretje države, ki ni povezana z nakupom ali konstrukcijo novih plovil, je združljiva s skupnim trgom, če je skladna z zahtevami iz Uredbe (ES) št. 2792/1999 za upravičenosti do pomoči Skupnosti in zlasti členov 7(3)(b), člena 7(5)(b) in (c), in člena 8 ter Priloge III (točki 1.1 in 1.2) k zadevni uredbi.

V skladu s členom 11(3) Uredbe (ES) št. 2371/2002 ni dovoljen noben izstop iz flote, ki prejema državno pomoč, razen po predhodnem preklicu dovoljenja za ribolov, kot je določeno z Uredbo Sveta (ES) št. 3690/93 z dne 20. decembra 1993 o ustanovitvi sistema Skupnosti za določanje pravil o ustanovitvi sistema Skupnosti, ki določa predpise za osnovne podatke, ki jih morajo vsebovati ribolovna dovoljenja glede najnujnejših podatkov, ki naj jih vsebujejo dovoljenja za gospodarski ribolov, in kjer je predvideno, ribolovnih dovoljenj (16), kot je določeno v ustreznih uredbah.

4.3 Pomoč za začasno ukinitev ribolovnih aktivnosti

4.3.1 Pomoč za začasno ukinitev ribolovnih aktivnosti se lahko šteje za upravičeno, če izpolnjuje pogoje iz člena 16 Uredbe (ES) št. 2792/1999. V primeru začasne ukinitve ribolovnih aktivnosti, določene v okviru obnovitvenega načrta ali v okviru načrta upravljanja, se lahko državna pomoč šteje za skladno, če je bil načrt sprejet po členih 5 in 6 Uredbe (ES) št. 2371/2002. V primeru začasne ukinitve ribolovnih aktivnosti v okviru nujnih ukrepov se lahko državna pomoč šteje za skladno, če je ukrep sprejela Komisija v skladu s členom 7 Uredbe 2371/2002 ali členom 45(1) Uredbe Sveta (ES) št. 850/1998 z dne 30. marca 1998 za ohranjanje ribolovnih virov s tehničnimi ukrepi za varovanje nedoraslih morskih organizmov (17), ali ena ali več držav članic v skladu s členom 8 Uredbe (ES) št. 2371/2002 ali členom 45(2) Uredbe (ES) št. 850/1998.

4.3.2 V skladu s členom 12(6) Uredbe (ES) št. 2792/1999 se za skladne štejejo spremljajoči socialni ukrepi za člane posadke na prizadetih ribolovnih plovilih za lajšanje začasne ukinitve ribolovnih aktivnosti v okviru načrtov za varovanje vodnih virov. Ukinitev aktivnosti mora sprejeti država članica po členih 8, 9 ali 10 Uredbe (ES) št. 2371/2002 ali po členu 46 Uredbe (ES) št. 850/1998 ali po členu 13 Uredbe Sveta (ES) št. 88/98 z dne 18. decembra 1997 o določitvi nekaterih tehničnih ukrepov za ohranitev ribolovnih virov v vodah Baltskega morja, Beltov in Oresunda (18) ali po členu 1(3) Uredbe Sveta (ES) št. 1626/94 z dne 27. junija 1994 o določitvi nekaterih tehničnih ukrepov za ohranitev ribolovnih virov v Sredozemlju (19). Načrti za varovanje vodnih virov morajo vključevati poleg začasne ukinitve aktivnosti učinkovite ukrepe za zmanjšanje smrtnosti rib, npr. s stalnim zmanjšanjem ribolovne kapacitete ali sprejetjem tehničnih ukrepov. Komisijo je treba obvestiti o načrtu, ki vsebuje natančne in merljive cilje ter časovni okvir. Komisija o načrtu nemudoma zahteva mnenje znanstvenega, tehničnega in gospodarskega odbora, kot je predvideno v členu 33(1) Uredbe (ES) št. 2371/2002. Treba je dokazati vpliv načrta na družbo in upravičiti posebne ukrepe, ki ne spadajo v običajni sistem socialne varnosti. Člani posadke so le tiste osebe na krovu, katerih glavni poklic je dejavnost na plovnem ribiškem plovilu. Pomoč lastnikom plovil ni upravičena, razen tistim lastnikom plovil, katerih glavni poklic je delo na krovu njihovega plovila. Prijava ukrepov Komisiji mora biti opremljena z znanstveno in, kjer je potrebno, gospodarsko upravičenostjo take pomoči. Ukrepe je treba omejiti na tisto, kar je resnično potrebno za doseg želenega cilja, in morajo biti časovno omejeni. Treba se je izogniti prekomerni kompenzaciji. Kompenzacija, ki jo odobri država članica, lahko traja eno leto in se lahko podaljša še za dodatno leto.

4.3.3 Državna pomoč, predvidena v točkah 4.3.1 in 4.3.2 lahko zaradi začasnih ukrepov ukinitve nadomesti le del izgube prihodka.

4.3.4 Pomoč za omejitev ribolovnih dejavnosti, ki jo uvede država članica za zmanjšanje svojega ribolovnega napora iz člena 16(2) Uredbe 2371/2002, ni dovoljena.

4.4 Pomoč za naložbe v floto

4.4.1 Pomoč za obnovo ribiških plovil se lahko šteje za združljivo s skupnim trgom ob upoštevanju zahtev iz členov 9 in 10 ter Priloge III (točke 1.3) Uredbe (ES) št. 2792/1999 ob upoštevanju, da vsota državne pomoči ne preseže v ekvivalentu subvencije skupne stopnje nacionalnih subvencij in subvencij Skupnosti, določenih s Prilogo IV k navedeni uredbi. Pomoči ni možno odobriti ladjedelnicam za izdelavo ribiških plovil Skupnosti. Pomoči ladjedelnicam za gradnjo, popravilo in adaptacijo ribiških plovil, ki niso od Skupnosti, spadajo v okvir državne pomoči za ladjedelnice (20).

4.4.2 Pomoč za modernizacijo in opremo ribiških plovil se lahko šteje za združljivo s skupnim trgom ob upoštevanju zahtev iz členov 9 in 10 ter Priloge III (točke 1.4) Uredbe (ES) št. 2792/1999 ob upoštevanju, da vsota državne pomoči ne preseže v ekvivalentu subvencije skupne stopnje nacionalnih subvencij in subvencij Skupnosti, določenih s Prilogo IV k navedeni uredbi.

4.4.3 Pomoč, opredeljena v točkah 4.4.1 in 4.4.2 se lahko odobri, če je skladna z določbami člena 13 Uredbe (ES) št. 2371/2002, Uredbe Komisije (ES) št. 1438/2003 z dne 12. avgusta 2003 o določitvi izvedbenih pravil za politiko flote Skupnosti, kot določa poglavje III Uredbe Sveta (ES) št. 2371/2002 (21) in, kjer je usrezno, z Uredbo Sveta (ES) št. 639/2004 z dne 30. marca 2004 o upravljanju ribiških flot, registriranih v najbolj oddaljenih regijah Skupnosti (22).

4.4.4 Pomoč za nakup rabljenih plovil se šteje za združljivo s skupnim trgom le, če je skladna z določbami členov 12(3)(d) in členom 12(4)(f) Uredbe (ES) št. 2792/1999.

4.4.5 Nobena državna pomoč za naložbe v floto se ne šteje za združljivo in je država članica ne odobri za ukrepe, v povezavi s katerimi je bila finančna pomoč Skupnosti odložena po členu 16(1) Uredbe (ES) št. 2371/2002.

4.5 Socialno-ekonomski ukrepi

Dohodkovna podpora delavcem v sektorju za ribištvo in ribogojstvo ter delavcem, zaposlenim v predelavi in trženju ribiških in ribogojskih proizvodov, se lahko šteje za združljivo s skupnim trgom ob upoštevanju, da predstavlja del socialno-ekonomskih sekundarnih ukrepov za kompenzacijo izgub dohodka zaradi ukrepov, namenjenih doseganju prilagoditve kapacitet po členu 11(1) Uredbe (ES) št. 2371/2002. Takšna pomoč se oceni posamično skladno z načeli, določenimi v točki 3. V primeru začasne ukinitve ribolovnih aktivnosti velja točka 4.3.

4.6 Pomoč za povrnitev škode, ki so jo povzročile naravne nesreče ali izjemni dogodki

Po členu 87(2)(b) Pogodbe se pomoč za povrnitev škode, ki so jo povzročile naravne nesreče ali izjemni dogodki, šteje za združljivo s skupnim trgom.

Da se takšna pomoč šteje za združljivo s skupnim trgom, mora stopnja škode, ki jo povzročijo naravne nesreče ali izjemni dogodki, doseči mejo 20 % povprečnega prometa zadevnega podjetja v zadnjih treh letih v regijah „Cilj 1“ kot določa člen 3 Uredbe (ES) št. 1260/1999, vključno z regijami iz člena 6(1) navedene uredbe in 30 % v drugih regijah.

Ko je obstoj naravne nesreče ali izjemnega dogodka, dokazan, je dovoljena 100 % pomoč za kompenzacijo materialne škode. Kompenzacija se izračuna za vsakega upravičenca posebej in treba se je izogniti prekomerni kompenzaciji. Odštejejo se zneski, prejeti v okviru zavarovalne sheme, ali normalni stroški, ki jih ni povzročil upravičenec. Škoda, ki se lahko pokrije z navadno zavarovalno pogodbo ali predstavlja normalno tveganje podjetja, ni upravičena do pomoči.

Vsaka kompenzacija mora biti odobrena najkasneje v treh letih od dogodka, na katerega se navezuje.

4.7 Najbolj oddaljene regije

Kjer se določbe zakonov Skupnosti zlasti nanašajo na najbolj oddaljene regije, kot je primer za določbe iz Priloge IV Uredbe (ES) št. 2792/1999 o intenzivnosti pomoči za naložbe v ribiškem sektorju, Komisija izreče pomoč za ribiški sektor le za regije, ki so do nje upravičene, če so skladne z navedenimi določbami. V zvezi z ukrepi, za katere niso predvidene posebne določbe za najbolj oddaljene regije, se načrtovana pomoč za potrebe najbolj oddaljenih regij oceni posamično ob upoštevanju faktorjev, značilnih za te regije iz člena 299(2) Pogodbe ES na eni strani in združljivosti zadevnih ukrepov s cilji skupne ribiške politike ter potencialnim učinkom teh ukrepov na konkurenčnost v teh regijah ter drugih delih Skupnosti na drugi strani.

4.8 Pomoč, financirana iz davkom podobnih dajatev

Sheme pomoči, ki se financirajo iz posebnih dajatev, zlasti davkom podobnih dajatev na določene ribiške proizvode in proizvode iz ribogojstva, ne glede na njihov izvor, se lahko štejejo za skladne, kjer sheme pomoči koristijo domači in uvoženi proizvodi in kjer je pomoč kot taka skladna s pogoji teh smernic.

5. POSTOPKOVNA VPRAŠANJA

Komisija poudarja, da veljajo določbe Uredbe (ES) št. 659/1999 ter določbe o njenem izvajanju.

Zlasti ko sprejme Komisija negativno odločitev o pomoči, ki je bila odobrena brez priglasitve in privolitve Komisije, mora država članica izterjati pomoč od upravičenca skupaj z obrestmi, pod pogoji, ki so določeni v členu 14 Uredbe (ES) št. 659/1999.

Zaradi hitrejšega pregleda ukrepov pomoči se državam članicam priporoča, da izpolnijo obrazce, predvidene v delu I in delu III.14 Priloge I k Uredbi Komisije (ES) št. 794/2004 o izvajanju Uredbe Sveta (ES) št. 659/1999 o podrobnih pravilih za uporabo člena 93 Pogodbe ES (23).

5.1 Ponovna priglasitev in letno poročilo

Da bi Komisija izpolnila svojo dolžnost glede stalnega pregleda nad sistemi obstoječih pomoči v državah članicah, države članice Komisiji ponovno priglasijo časovno nedoločene programe najkasneje dva meseca pred deseto obletnico njihovega vstopa v veljavo.

Člen 21 Uredbe (ES) št. 659/1999 določa, da države članice Komisiji predložijo letna poročila o vseh obstoječih shemah pomoči za katere niso bile v začasni odločbi določene nobene obveznosti poročanja. Posamične pomoči, dodeljene izven odobrene sheme pomoči mora biti vključena v ta letna poročila. Letno poročilo mora vsebovati vse relevantne informacije, kot je označeno na obrazcu v Prilogi IIIC Uredbe Komisije (ES) št. 794/2004.

5.2 Predlogi za ustrezne ukrepe

Te smernice zamenjujejo prejšnje smernice za pregled državnih pomoči za ribištvo in ribogojstvo (24) ter so rezultat razvoja skupne ribiške politike s sprejetjem Uredbe (ES) št. 2369/2002, ki spreminja Uredbo (ES) št. 2792/1999, ter Uredbe (ES) št. 2371/2002 in Uredbe (ES) št. 1595/2004.

Komisija bo spremenila te smernice ob upoštevanju izkušenj iz rednih preverjanj evidenc državnih pomoči in na podlagi razvoja skupne ribiške politike.

Skladno s členom 88(1) Pogodbe in členom 18 Uredbe (ES) št. 659/1999 Komisija predlaga državam članicam, da spremenijo obstoječe sheme pomoči za ribiški sektor skladno s temi smernicami najkasneje do 1. januarja 2005.

Države članice najkasneje do 15. novembra 2004 pisno potrdijo, da sprejmejo te predloge za ustrezne ukrepe.

V primeru da država članica pisno ne potrdi sprejetja pred navedenim datumom, Komisija predvideva, da je zadevna država članica sprejela te predloge, razen če izrecno pisno ne pošlje svojega nesoglasja.

Če država do navedenega datuma ne sprejme vseh predlogov ali dela njih, Komisija postopa v skladu s členom 19(2) Uredbe (ES) št. 659/1999.

5.3 Datum uporabe

Te smernice se začnejo uporabljati z učinkom od 1. novembra 2004 za vse državne pomoči, ki so bile priglašene pred tem datumom ali po njem.

„Nezakonita pomoč“ po členu 1(f) Uredbe (ES) št. 659/1999 se oceni v skladu s smernicami, ki so se uporabljale takrat, ko je začel veljati upravni akt o ustanovitvi pomoči.

Sklici v teh smernicah na zakonodajo Skupnosti ali smernice Skupnosti se razlagajo kot sklici, ki vključujejo sklic na spremembe v zadevnih instrumentih po 1. novembru 2004.

(1) UL L 337, 30.12.1999, str. 10. Uredba, kakor je bila nazadnje spremenjena z Uredbo (ES) št. 2369/2002 (UL L 358, 31.12.2002, str. 49).

(2) UL L 17, 21.1.2000, str. 22. Uredba, kakor je bila spremenjena z Aktom o pristopu iz leta 2003.

(3) UL L 83, 27.3.1999, str. 1. Uredba, kakor je bila spremenjena z Aktom o pristopu iz leta 2003.

(4) UL L 161, 26.6.1999, str. 1. Uredba, kakor je bila nazadnje spremenjena z Aktom o pristopu iz leta 2003.

(5) UL L 358, 31.12.2002, str. 57.

(6) UL L 142, 14.5.1998, str. 1.

(7) UL L 291, 14.9.2004, str. … .

(8) UL L 10, 13.1.2001, str. 20. Uredba, kakor je bila spremenjena z Uredbo (ES) št. 363/2004 (UL L 63, 28.2.2004, str. 20).

(9) UL L 10, 13.1.2001, str. 33. Uredba, kakor je bila spremenjena z Uredbo (ES) št. 364/2004 (UL L 63, 28.2.2004, str. 22).

(10) UL L 337, 13.12.2002, str. 3.

(11) UL L 10, 13.1.2001, str. 30.

(12) UL L 358, 31.12.2002, str. 59.

(13) UL C 74, 10.2.1998, str. 9. Smernice, kakor so bile spremenjene z Dpolnitvami k Smernicam za nacionalno regionalno pomoč (UL C 258, 9.9.2000, str. 5).

(14) UL C 37, 3.2.2001, str. 3.

(15) UL C 288, 9.10.1999, str. 2.

(16) UL L 341, 31.12.1993, str. 93.

(17) UL L 125, 27.4.1998, str. 1. Uredba, kakor je bila nazadnje spremenjena z Uredbo (ES) št. 602/2004 (UL L 97, 1.4.2004, str. 30).

(18) UL L 9, 15.1.1998, str. 1. Uredba, kakor je bila nazadnje spremenjena z Uredbo (ES) št. 812/2004 (UL L 150, 30.4.2004, str. 12).

(19) UL L 171, 6.7.1994, str. 1. Uredba, kakor je bila nazadnje spremenjena z Uredbo (ES) št. 813/2004 (UL L 150, 30.4.2004, str. 32).

(20) UL C 317, 30.12.2003, str. 11.

(21) UL L 204, 13.8.2003 str. 21. Uredba, kakor je bila nazadnje spremenjena z Uredbo (ES) št. 916/2004 (UL L 163, 30.4.2004, str. 81).

(22) UL L 102, 7.4.2004, str. 9.

(23) UL L 140, 30.4.2004, str.1.

(24) UL C 19, 20.1.2001, str. 7.